Sandy Brinck (S), 2000-12-07:
Enhver voldtægt er et angreb på den personlige intimsfære og dermed den personlige integritet med langvarige men til følge.
Vi har aldrig ment eller signaleret, at samfundet skulle se med mildere øjne på voldtægtsforbrydelser.
I den socialdemokratiske gruppe har der også været reaktioner, når enkeltstående domme fremstår i pressen, men hverken offentligheden og dermed heller ikke vi som politikere har kendskab til de enkelte sagers konkrete forhold, og vi kan ikke på den baggrund drage vores konklusioner, hvis vi vel at mærke ønsker en saglig funderet lovgivning.
Justitsministeren har som allerede nævnt bedt om en redegørelse fra Rigsadvokaten for at få et helt billede af straffeniveauet i voldtægtssager.
Dette egenhændige initiativ i sommer fra ministeren hilser vi fra Socialdemokratiet meget velkomment og forventer snart at se den redegørelse, sådan at vi kan få det rette grundlag for debatten.
Vi kunne godt begynde at gisne om dels et fald i straffeniveauet, dels årsagerne hertil.
Vi kunne med stor rimelighed inddrage overvejelser om, hvorvidt der også i forhold til anmeldelser af voldtægt er sket en ændring, sådan som vi ser det i voldssager, nemlig at der anmeldes flere, og
at offer og krænker kender hinanden i højere grad end tidligere, men tilbage står, om det nu også er en saglig og en rimelig debat at føre på så alvorligt et område, eller om vi skal afvente den redegørelse, der kan klargøre fakta.
I Socialdemokratiet føler vi, at vi skylder sagens alvor at tage en seriøs debat på et sagligt grundlag.
Når vi får redegørelsen fra Rigsadvokaten, kan det meget vel vise sig, at der er grunde til, at vi også fra socialdemokratisk side indgår i overvejelser om præciseringer
eller skærpelser, for vi har altså som sagt intet ønske om, at samfundet skal se med mildere øjne på voldtægtsforbrydelser.
Vi er stadig af den overbevisning, at voldtægt er en alvorlig og krænkende forbrydelse, som skal straffes konsekvent og hårdt, og derfor er strafferammen i dag jo altså også op til 10 år.
Forslagsstillerne har desuden et ønske om minimumsstraffe for voldtægt mod unge under 18 år.
Udviklingen på alle andre områder går væk fra minimumsstraffe, hvilket vi i Socialdemokratiet støtter. Enhver dom er en konkret domsafsigelse, og forslagsstillerne nævner jo også i samme åndedrag dispensationsmuligheder fra minimumsstraffene i særlige tilfælde, og dermed kan man så tvivl om den reelle effekt af en minimumsstraf, samtidig med at man skal være opmærksom på, at indførelsen af minimumsstraffe, hvis de har en effekt, straffer den mildere del af forbrydelserne forholdsvis hårdere end dem, vi i realiteten vil ramme, nemlig de værste voldtægtsforbrydelser.
Denne debat er jo en genudsendelse.
Så sent som den 15. november i år diskuterede Folketinget også en skærpelse af straffene samt minimimsstraffe i voldtægtssager, dengang foranlediget af et beslutningsforslag fra CD.
Og det ville utvivlsomt have kvalificeret debatten, hvis den var blevet taget op, efter at grundlaget for at genoptage emnet, nemlig Rigsadvokatens redegørelse, havde været til stede, sådan at vi ikke blot skal gentage debatten fra den 15. november.
Derfor kan jeg heller ikke tilføje noget nyt, men må afvise beslutningsforslaget på det nuværende grundlag.